Det ble klart da landslagssjef Per-Mathias Høgmo offentliggjorde troppen tirsdag.

– Martin har prestert på et høyt nivå i en lengre periode, sa landslagssjefen.

15-årige Ødegaard ble tidenes yngste landslagsspiller da han debuterte mot De forente arabiske emirater i august.

Uken etter fikk han debuten sin på U21-landslaget.

– Han har vist kvaliteter i eliteserien og var sjanseskapende i sin debut mot Emiratene. Han gjorde en god kamp mot Portugal i U21, og vi synes han er kvalifisert for å være med i troppen, forklarte Høgmo videre.

Saken fortsetter under video



Per Mathias Høgmo om Martin Ødegaard. Du trenger javascript for å se video.

Lovte ingenting

Landslagssjefen ville imidlertid ikke love at 15-åringen får starte mot Malta og Bulgaria.

– Hvem som starter og ikke gjør det, får vi komme tilbake til. Det gjelder også Martin. Han er tatt ut fordi han er aktuell for laget. Han er en spiller som leverer målpoeng. Derfor er han også ekstra interessant, fortsatte landslagssjefen.

Ødegaard har spilt 18 kamper i eliteserien denne sesongen.

Det er blitt tre mål og sju målgivende pasninger i Strømsgodset-drakten. 16. mai ble det unge fotballtalentet tidenes yngste målscorer i eliteserien.

– Stort potensiale

Henning Hauger og Markus Henriksen er også tilbake i troppen etter en tid utenfor landslaget.

– Vi har tatt ut 21 spillere nå, og vil komplementere med ytterligere to-tre spillere søndag kveld. Hvis vi ser på troppene til A-landslaget, U21 og U23 som er tatt ut i dag, så tenker jeg at det speiler veldig godt hvor norsk fotball står for øyeblikket. Det er mange spillere med stort potensiale, som også står på tur til å bryte igjennom nasjonalt og internasjonalt, sier landslagssjef Per-Mathias Høgmo.

Norge spiller EM-kvalifisering borte mot Malta 10. oktober. Tre dager senere er Bulgaria motstander på Ullevaal.

Norge innledet EM-kvaliken med 0-2-tap hjemme mot Italia i september. Per-Mathias Høgmo har bare vunnet 1 av 12 kamper som A-landslagssjef.

Norges tropp:

André Hansen - Odd

Rune Almenning Jarstein - Hertha Berlin

Ørjan Nyland - Molde



Mats Møller Dæhli - Cardiff

Omar Elabdellaoui - Olympiakos

Tarik Elyounoussi - Hoffenheim

Per Egil Flo - Molde

Vegard Forren - Molde

Steffen Hagen - Odd

Henning Hauger - Elfsborg

Markus Henriksen - AZ Alkmaar

Tom Høgli - FC København

Stefan Johansen - Celtic

Joshua King - Blackburn

Håvard Nielsen - Eintracht Braunschweig

Håvard Nordtveit - Borussia Mönchengladbach

Jone Samuelsen - Odd

Per Ciljan Skjelbred - Hertha Berlin

Alexander Tettey - Norwich

Martin Linnes - Molde

Martin Ødegaard - Strømsgodset